Euroopan parlamentin päätöslauselma unionin ulkoisten toimien yksikön institutionaalisista ulottuvuuksista



Virallinen lehti nro 117 E , 18/05/2006 s. 0232 - 0233



P6_TA(2005)0205 Euroopan ulkosuhdehallinto Euroopan parlamentin päätöslauselma unionin ulkoisten toimien yksikön institutionaalisista ulottuvuuksista Euroopan parlamentti, joka - ottaa huomioon jäsenvaltioiden hallitusten edustajien konferenssin Euroopan perustuslaista tehdyn sopimuksen III-296 artiklasta antaman julistuksen 24, joka sisältyy Euroopan perustuslakia koskevan hallitusten välisen konferenssin 29. lokakuuta 2004 päivätyn päätösasiakirjan liitteeseen [1], - ottaa huomioon 16. ja 17. joulukuuta 2004 kokoontuneen Eurooppa-neuvoston päätelmät ja erityisesti niiden 71—73 kohdan, - ottaa huomioon 12. tammikuuta 2005 antamansa päätöslauselman Euroopan perustuslaista tehdystä sopimuksesta ja erityisesti sen 3 kohdan d alakohdan [2], - ottaa huomioon perussopimus-, työjärjestys- ja toimielinasioiden valiokunnan 15. maaliskuuta 2005 järjestämän kuulemistilaisuuden, - ottaa huomioon perussopimus-, työjärjestys- ja toimielinasioiden valiokunnan puolesta komissiolle esitetyn suullisen kysymyksen aiheesta "toimielimiä koskevat näkökohdat Euroopan ulkosuhdehallinnossa" (O-0054/05), - ottaa huomioon komission kyseisen kysymyksen johdosta antaman lausunnon 11. toukokuuta 2005 pidetyssä istunnossa sekä lausuntoa seuranneen keskustelun, - ottaa huomioon työjärjestyksen 108 artiklan 5 kohdan, A. ottaa huomioon, että sillä, miten tuleva Euroopan ulkoisten toimien yksikkö (EUTY) järjestää toimintansa, on ratkaiseva merkitys unionin ulkoisten toimien yhdenmukaistamista ja tehostamista ja niiden näkyvyyden parantamista koskevan tavoitteen saavuttamisen kannalta, B. ottaa huomioon, että neuvoston pääsihteerin, yhteisen ulko- ja turvallisuuspolitiikan korkean edustajan ja komission on määrä luovuttaa yhteinen raportti EUTY:ä koskevien valmistelujen edistymisestä Eurooppa-neuvostolle sen kokoontuessa kesäkuussa 2005, C. katsoo, että Euroopan parlamentin ja komission lienee syytä sopia hyvissä ajoin eräistä EUTY:n rakennetta koskevista periaatteellisista kysymyksistä; 1. muistuttaa komissiota siitä, että päätös EUTY:n perustamisesta on mahdollinen vain sen suostumuksella, ja vaatii komissiota tukemaan EUTY:tä koskevassa valmistelutyössään koko sille toimielimenä kuuluvalla painoarvollaan tavoitetta säilyttää ja kehittää edelleen yhteisömallia unionin ulkoisten toimien alalla; 2. katsoo, että EUTY:n tulisi organisatorisesti, hallinnollisesti ja talousarvion suhteen olla nivoutunut komission yksiköihin, ja ottaa huomioon, että sen johtajana toimiva ulkoministeri, joka toimii myös komission varapuheenjohtajana, huolehtii siitä, että perustuslain mukaisesti yksikkö sitoutuu "klassisen" ulkopolitiikan (YUTP ja YTPP) osalta neuvoston päätöksiin, ja ottaa huomioon myös, että yhteisön ulkosuhteiden osalta se kuuluu komission kollegion päätösten alaisuuteen; 3. kehottaa komissiota tulevia ehdotuksia antaessaan pitämään kiinni, perustuslain säännösten hengen ja pyrkimysten mukaisesti sekä Eurooppa-valmistelukunnan keskustelujen hengessä, seuraavien periaatteiden noudattamisesta: a) EUTY:n henkilöstön tulisi koostua asianmukaisessa ja tasapainoisessa suhteessa komission, neuvoston sihteeristön sekä kansallisten diplomaattisten elinten henkilöstöstä; b) EUTY:n rakenteen tulisi taata unionin yhtenäinen toiminta ulkosuhteissa; etenkin nimenomaan YUTP-kysymyksiä käsittelevät yksiköt ja edustustojen johtavat virkamiehet tulisi siirtää EUTY:hyn; c) ei ole tarpeen siirtää ulkosuhteisiin liittyviä toimia pois komission kaikista pääosastoista; Eurooppaneuvostolle laaditun edistymisraportin tulisi toimia mallina keskustelulle, joka koskee kyseisiä aloja (esim. kauppa, kehitysyhteistyö, laajentuminen, EuropeAid-yhteistyövirasto, humanitaarisen avun virasto ja talous- ja raha-asioiden pääosaston ulkoista toimintaa harjoittavat yksiköt); d) kolmansissa maissa olevat komission edustustot ja neuvoston yhteystoimistot pitäisi yhdistää "unionin lähetystöiksi", ja niiden tulisi olla EUTY:n henkilöstön alaisuudessa, joka olisi ulkoministerin määräysvallassa ja valvonnassa, mutta niiden tulisi olla hallinnollisesti yhdistettyjä komission yksiköihin, mikä ei kuitenkaan sulkisi pois mahdollisuutta nimittää näiden valtuuskuntien asiantuntijoita muista komission tai parlamentin pääosastoista; 4. kehottaa puhemiestä välittämään tämän päätöslauselman neuvostolle ja komissiolle. [1] EUVL C 310, 16.12.2004, s. 420. [2] Hyväksytyt tekstit, P6_TA(2005)0004. --------------------------------------------------